Hollandske Carice Cars snart klar med letvægts elbil i retrodesign

Hvis Q får fat i bilen her er den ret sikker på at blive udstyret med både raketmotor og antiluftskyts så Bond kan få fuldt udbytte af den.

Det hollandske firma Carice Cars har nemlig udviklet en elektrisk sportsvogn der ligner noget, James Bond ville elske at køre i. Med fokus på lav vægt og klassisk design skiller modellen, der hedder Carice TC2, sig ud fra mange andre elbiler ved at være markant lettere og have et udtryk, der trækker tydelige referencer til biler fra midten af det 20. århundrede.

Carice TC2 er en åben, to-sæders elbil, der vejer under 600 kg, hvilket er usædvanligt lavt for en elbil. Den lave vægt bidrager til en anderledes køreoplevelse og giver mulighed for at benytte en mindre elektrisk drivlinje, hvilket kan være en fordel i forhold til både energieffektivitet og pris. Rækkevidden er enten 200 eller 300km (WLTP) på en opladning alt efter batteripakke og der er ikke hurtigopladning overhovedet, så det er måske ikke bilen til de helt lange sommerferier. Til gengæld er den perfekt til en lille sommerudflugt.

Nichebil med enkelt udtryk

Bilen er ikke bare designet i Holland, det er også her, bilen bliver bygget. Den er primært rettet mod entusiaster og nichekunder, der ønsker en elbil med et enkelt udtryk og fokus på selve kørslen frem for avancerede assistentsystemer. Den bliver med andre ord aldrig selvkørende. Virksomheden slår sig i stedet op på at lægge vægt på håndbygget kvalitet og et minimalistisk design.

Der er endnu ikke offentliggjort planer om bred eksport, men bilen kan ses og bestilles via firmaets officielle hjemmeside: www.caricecars.com. Prisen er sat til 44.500€ for basismodellen.